Pusté Úľany

Pusté Úľany () sú obec na Slovensku v okrese Galanta.

Polohopis 
Obec sa nachádza na Podunajskej rovine, v západnej časti okresu Galanta. Je vzdialená  od Galanty,  od Senca,  od Trnavy a  od Bratislavy a leží na ceste III/1334, spájajúcej Veľký Grob a Sládkovičovo. Nadmorská výška v obci sa pohybuje od  do  Tunajšie pôdy patria z hľadiska bonity medzi najlepšie a prevažná časť územia je poľnohospodársky veľmi intenzívne využívaná. Poľnohospodárska pôda tvorí 81,7% výmery katastra.

Dejiny 
Prvá známa písomná zmienka dotýkajúca sa územia obce pochádza z roku 1221. Nachádza sa v listine uhorského kráľa Ondreja II., ktorou venoval za odmenu svojmu vernému Sazlovi tri poplužia zeme Tewel, patriacej k Bratislavskému hradu. Villam Fudemus, ako sa v texte názov obce vyskytuje, slúžil na označenie tohto územia. Listina je dnes uložená v Maďarskom krajinskom archíve v Budapešti.

Kultúra a zaujímavosti

Pamiatky 
 Rímskokatolícky Kostol sv. Ladislava, jednoloďová baroková stavba s polygonálnym ukončením presbytéria a predstavanou vežou, z roku 1714. Úpravou prešiel v roku 1742. V interiéri sa nachádza barokové zariadenie z druhej polovice 18. storočia. Hlavný oltár nesie obraz sv. Ladislava. Krstiteľnica je taktiež baroková. Na empore sa nachádza organ s neoslohovou skriňou z roku 1898. V interiéri sa ďalej nachádza historizujúca spovednica z konca 19. storočia. Fasády sú členené lizénami a polkruhovo ukončenými oknami s klenákmi. Priečelie s nikami je ukončené volútovým štítom s prelamovanou rímsou s kuželkami. Veža je členená kordónovou rímsou a pilastrami a ukončená je korunnou rímsou s terčíkom s hodinami a atypickou murovanou barokovou helmicou s laternou. Portál má profilované ostenie, nad portálom je nika.

 Prícestné sochy sv. Jána Nepomuckého a sv. Floriána, kamenné barokové sochy z roku 1734. Donátormi sôch boli zemania Gašpar Farkaš s manželkou Magdou Baloghovou. V roku 1781 boli spred katolíckeho kostola presunuté do súčasnej polohy. Obnovou prešli v roku 1903 a v 80. rokoch. Na podstavci sa nachádzajú barokové aliančné erby.

 Kaplnka Navštívenia Panny Márie, jednoloďová baroková stavba s pravouhlým záverom a vežou tvoriacou súčasť jej hmoty, z roku 1742. Nachádza sa na miestnom cintoríne. V interiéri sa nachádza barokový oltár a barokové stallum. Fasády kaplnky sú členené lizénami a pravouhlo ukončenými oknami bez šambrán. Veža vyrastá zo štítového priečelia, ukončená je korunnou rímsou s terčíkom a murovanou ihlancovou helmicou. Vstup je riešený zapustenou otvorenou predsieňou v podveží s polkruhovým oblúkom.

 Zičiovský kaštieľ, dvojpodlažná pôvodne baroková stavba z prvej polovice 18. storočia. Po necitlivej modernistickej úprave stratil svoj pôvodný charakter. Fasáda je členená trojosovým rizalitom, pôvodne s pilastrami. 

 Evanjelický kostol, jednoloďová tolerančná stavba s polkruhovým ukončením presbytéria a predstavanou vežou, z konca 18. storočia. Nachádza sa na tzv. Luteránskom vŕšku. Stojí na mieste staršieho kostola z roku 1630, ktorý neskôr slúžil ako artikulárny. V roku 1820 vyhorel a následne bol obnovený. Interiér s rustikálnym charakterom je krytý trámovým stropom. Nachádza sa tu barokový oltár a protestantská empora s organom. Fasády sú hladké s polkruhovo ukončenými oknami. Veža je ukončená ihlancovou helmicou.

 Kaplnka sv. Jozefa, neogotická stavba v tvare edikuly z roku 1866.

Zaujímavosti 
25. júna 2022 bol pri obci nájdený menší kamenný meteorit. Ide o druhý nález meteoritu na Slovensku, ktorý bol lokalizovaný na základe pozorovania trajektórie bolidu zo staníc Európskej bolidovej siete.

Referencie

Iné projekty

Externé odkazy 
 

 
Obce okresu Galanta